บ้านปูขายหุ้นในอินโด
บ้านปูตัดขายหุ้นในอินโดฯกำเงินสด12,325ล้าน
2 ก.ย. 2553

บ้านปูตัดขายหุ้นในอินโดฯกำเงินสด12,325ล้าน
บริษัท บ้านปู  (BANPU) แจ้งว่าบริษัทย่อยในสิงคโปร์ได้ขายหุ้นจำนวน 98.5 ล้านหุ้น คิดเป็นสัดส่วน 8.72% ในบริษัท Indo Tambangraya Megah Tbk (ITM) ในราคาหุ้นละ 36,150 รูเปียะห์ต่อหุ้น  ให้แก่นักลงทุนสถาบันผ่านการเสนอขายหุ้นในตลาดหลักทรัพย์อินโดนีเซียเมื่อวันที่ 2 ก.ย. 2553 ได้รับเงินมาทั้งสิ้น 12,325 ล้านบาท 
สำหรับบริษัท ITM  ดำเนินธุรกิจพัฒนาและร่วมลงทุนในธุรกิจเหมืองถ่านหินในสาธารณรัฐอินโดนีเซีย และการขายหุ้นครั้งนี้บริษัทฯก็ยังคงสถานะเป็นผู้ถือหุ้นรายใหญ่ที่สุดด้วยสัดส่วนการถือหุ้น 65% ของจำนวนหุ้นที่จำหน่ายแล้วทั้งหมด และการขายหุ้นมีวัตถุประสงค์หลักเพื่อเสริมสร้างความแข็งแกร่งต่อฐานะทางการเงินของบริษัทฯ "การขายหุ้นนี้ไม่ได้สะท้อนถึงการเปลี่ยนแปลงในจุดยืนที่จะยังคงมุ่งมั่นพัฒนาบริษัท ITM  และแสวงหาโอกาสในการขยายธุรกิจในสาธารณรัฐอินโดนีเซีย "
สำหรับหุ้น  BANPU เป็นหุ้นตัวหนึ่งที่นักวิเคราะห์ยังคงคำแนะนำให้ซื้อในช่วงนี้ ล่าสุดบวก 12 บาทซื้อขายบริเวณ 630 บาท เพราะนอกจากผลการดำเนินงานมีกำไรที่ดีขึ้นแล้ว การตัดขายหุ้นในแต่ละครั้งก็ช่วยเพิ่มกำไรพิเศษให้แก่บริษัทด้วย ทำให้สามารถจ่ายเงินปันผลตอบแทนผู้ถือหุ้นที่ดีพอสมควร